**NOTA INFORMATIVĂ**

**la proiectul Legii privind unele măsuri referitor la procedura de faliment**

**a Societăţii pe Acţiuni „Termocom”**

Proiectul de lege a fost elaborat în scopul asigurării securităţii energetice, prestării neîntrerupte a serviciilor de alimentare cu energie termică a consumatorilor din municipiul Chişinău, precum şi creării condiţiilor economice favorabile pentru ameliorarea situaţiei financiare a întreprinderilor din sectorul termoenergetic al municipiului, inclusiv prin atragerea suportului financiar al partenerilor de dezvoltare.

Sistemul centralizat de alimentare cu energie termică din mun. Chişinău (în continuare – SACETC) este un complex, format din două centrale electrice cu termoficare SA „CET-1”, SA „CET-2”, precum şi SA „Termocom”, care parţial produce energie termică şi asigură distribuţia şi furnizarea energiei termice.

Toate trei entităţi sunt de importanţă vitală, de nivel naţional, elemente indispensabile ale mecanismului de asigurare a securităţii energetice a ţării, fiind interconectate prin relaţii de natură tehnologică, economică şi financiară, funcţionând întro piaţă monopsonă pe de o parte dar şi reprezentând un monopol natural din perspectiva distribuţiei energiei termice.

Pe de altă parte, activitatea întreprinderilor sectorului energetic este reglementată de Agenţia Naţională pentru Reglementare în Energetică (ANRE), ceea contribuie la dependenţa activităţilor participanţilor pe piaţa termoenergetică de stabilirea tarifelor şi regulilor de joc.

De asemenea, complexul se caracterizează prin achitarea redusă a consumului precum şi existenţa de datorii (istorice şi curente) pe tot lanţul activităţii în acest domeniu (furnizarea gazelor naturale către CET-uri – producerea energiei termice şi electrice – distribuţia şi livrarea energiei termice). Achitarea redusă a plăţilor în ultima verigă a sistemului (în special acest lucru se referă la activitatea de distribuţie a agentului termic de către S.A. „Termocom”) implică instabilitatea complexului energetic, afectînd considerabil poziţiile ţării pe extern, dat fiindfaptul că livrarea gazelor naturale se efectuează de către compania SAD „Gazprom” din Federaţia Rusă.

Procesul de insolvabilitate faţă de S.A. "Termocom" a fost iniţiat prin Hotărârea Judecătoriei Economice a Republicii Moldova în anul 2001, în baza cererilor introductive înaintate de SA "Moldovagaz", SA "CET-1" şi SA "CET-2".

Nivelul achitării de către SA „Termocom” a plăţilor către furnizori era de cca. 17 %, conturile SA „Termocom” au fost blocate, iar întreprinderea a fost profund afectată de management ineficient, politică tarifară neadecvată şi gradul înalt de uzură a utilajelor şi reţelelor. În acea perioadă unica soluţie pentru funcţionarea de mai departe a întregului sector termoenergetic din municipiu a fost procedura de insolvabilitate a SA „Termocom”.

La 16 ianuarie 2002, în scopul redresării solvabilităţii, adunarea creditorilor a votat pentru desfăşurarea procedurii de reorganizare în baza planului elaborat de debitor cu participarea Administratorului procesului de insolvabilitate. Termenul procedurii planului a fost prelungit în repetate rânduri, în 2008, 2009 şi 2012, iar datorită faptului, că debitorul presteză servicii de utilitate publică, prin Hotărârea Guvernului nr. 314 din 29 mai 2013 SA „Termocom” în procedura planului a fost inclus în Lista agenţilor economici de importanţă vitală pentru economie, procedura planului SA „Termocom” fiind prelungită până la 31 decembrie 2013, termen limită de executare a planului.

Întru asigurarea funcţionării normale a complexului termoenergetic al mun. Chişinău şi evitarea blocării conturilor bancare ale SA “Termocom”, a fost necesară recurgerea periodică la semnarea Memorandumurilor de înţelegere între părţile implicate, inclusiv la insistenţa Fondului Monetar Internaţional.

Astfel, situaţia financiară, tehnică, tehnologică, de reglementare şi instituţională existentă în sectorul termoenergetic a condiţionat iniţierea unui proces de reformare a SACETC în vederea creării unui complex termoenergetic fiabil, competitiv şi transparent, alimentării consumatorilor cu energie termică calitativă, la tarife acceptabile, consolidării securităţii energetice a ţării şi sporirii eficienţei energetice.

În anul 2008, compania suedeză SWECO, cu suportul Băncii Mondiale şi SIDA, a efectuat o evaluare independentă a nivelului tarifelor pentru energia termică și a datoriilor SA „Termocom”, obiectivul principal fiind de a calcula un tarif care ar fi necesar pentru ca SA „Termocom” să-și îndeplinească obligațiile într-o manieră durabilă.

Ulterior, în anul 2011, cu suportul Băncii Mondiale şi a Guvernului Regatului Suediei de către Compania *Economic Consulting Associates* din Marea Britanie, a fost elaborat Studiul privind restructurarea instituţională şi financiară a sistemului de alimentare cu energie termică şi electrică din mun. Chişinău. În baza studiului respectiv, de către Ministerul Economiei, a fost elaborat şi aprobat prin Hotărîrea Guvernului nr. 983 din 22 decembrie 2011 Conceptul şi Planul de acţiuni privind restructurarea corporativă, instituţională şi financiară a SACETC.

În baza acestui act a fost iniţiată reforma corporativă şi instituţională a SACETC, care urmează să asigure, prin integrarea pe verticală a celor trei întreprinderi în una nouă, o gestionare mai eficientă a SACETC şi implementarea unui program de management consolidat, cu micşorarea cheltuielilor administrative. Concomitent, au fost iniţiate anumite acţiuni în vederea soluţionării problemei datoriilor sistemice în sectorul termoenergetic.

Din perspectiva structurii corporative, Conceptul privind restructurarea SACETC prevede fuziunea prin contopire a SA „CET-1”, SA „CET-2” şi SA „Termocom” şi crearea unei noi întreprinderi, care urma să preia toate datoriile societăţilor participante la fuziune faţă de alţi creditori.

Pe parcursul anului 2012, compania suedeză SWECO, cu suportul Băncii Mondiale, a lucrat asupra studiului de identificare a investiţiilor prioritare pe termen scurt, precum şi asupra specificaţiilor tehnice şi a documentelor de tender pentru aceste investiţii, raportul final fiind prezentat în anul 2013. Obiectivul principal al studiului a fost identificarea unui program de investiţii prioritare pe termen scurt pentru o sumă de circa 20 milioane US dol. SUA, care ar urma să fie alocată de către Banca Mondială.

Ulterior, în 2013, întru realizarea prevederilor hotărîrii Guvernului menţionate mai sus, a fost contractată compania de consultanţă PwC, cu susţinerea Băncii Mondiale şi Guvernului Regatului Suediei, pentru asistenţă în cadrul restructurării financiare, corporative şi juridice a SA „Termocom”, SA „CET-1”, SA „CET-2”.

În data de 18 noiembrie 2013, Guvernul aprobă Hotărârea cu privire la reorganizarea unor întreprinderi din sectorul termoenergetic, prin care aprobă propunerea Ministerului Economiei privind reorganizarea SA „CET-1”, SA „CET-2” prin fuziune (contopire) cu SA „Termocom” în procedura planului, cu înfiinţarea unei noi societăţi pe acţiuni.

La 18 decembrie 2013, Consiliul Municipal Chişinău, confirmă prin decizia sa reorganizarea întreprinderilor din sectorul termoenergetic din mun. Chişinău, însă cu modificări esenţiale în raport cu Hotărârea Guvernului din 18 noiembrie 2013, în ceea ce ţine de cotele de participare în structura de acţionariat a noii entităţi.

Având în vedere expirarea termenului limită de executare a planului, în baza Încheierii Curţii de Apel Chişinău din 18 martie 2014, SA „Termocom” a intrat în procedura de faliment.

Astfel, restructurarea SACETC va fi îndeplinită la prima etapă prin absorbţia SA „CET-1” de către SA „CET-2”, în conformitate cu Hotărârea Guvernului nr. 318 din 7 mai 2014 „Cu privire la reorganizarea unor întreprinderi din sectorul termoenergetic”.

Totodată, după finalizarea inventarierii şi evaluării bunurilor SA „Termocom” Adunarea Creditorilor urmează să aprobe metoda de valorificare a acestora. Pentru a asigura continuitatea activităţii de distribuţie şi furnizare a energiei termice în mun. Chişinău, cu respectarea drepturilor consumatorilor, bunurile SA „Termocom”, trebuie să fie vândute ca complex patrimonial unic, şi nu pe bucăţi. Asemenea posibilitate este prevăzută de Legea insolvabilităţii nr. 149 din 29 iunie 2012, însă presupune organizarea licitaţiei sau concursului în vederea vânzării complexului patrimonial unic (art. 117 alin. (11), art. 129 alin. (6) – (11) şi alin. (13) al Legii insolvabilităţii).

Respectarea acestei proceduri implică anumite riscuri în ceea ce priveşte:

1. finalizarea cu succes a licitaţiei (concursului) şi identificarea unui cumpărător real şi credibil care ar asigura furnizarea neîntreruptă a energiei termice către consumatori;
2. finalizarea procedurii de transmitere a complexului patrimonial către cumpărător până la începerea sezonului de încălzire 2014/2015. În această privinţă, desfăşurarea tuturor acţiunilor de expunere la licitaţie (concurs) prevăzute de Legea insolvabilităţii ar însemna transmiterea complexului patrimonial estimativ nu mai devreme de luna decembrie 2014 – ianuarie 2015, ceea ce poate afecta furnizarea neîntreruptă a energiei termice.

Respectarea procedurii sus-menţionate implică anumite riscuri în ceea ce priveşte:

1. Finalizarea cu succes a licitaţiei (concursului) şi identificarea unui cumpărător real care ar asigura furnizarea neîntreruptă a energiei termice către consumatori,
2. Finalizarea procedurii de transmitere a complexului patrimonial către cumpărător pînă la începerea sezonului de încălzire 2014/2015. În această privinţă, desfăşurarea tuturor acţiunilor de expunere la licitaţie (concurs) prevăzute de Legea insolvabilităţii ar însemna transmiterea complexului patrimonial estimativ nu mai devreme de luna decembrie 2014 – ianuarie 2015, ceea ce poate afecta furnizarea neîntreruptă a energiei termice,

De menţionat aici şi faptul că, valabilitatea ofertei Băncii Mondiale de a oferi un credit în suma de 40 mil dol. SUA la condiţii favorabile este condiţionată de finalizarea restructurării sectorului termoenergetic din mun. Chişinău pe parcursul anului 2014.

Investiţiile prioritare care ar urma să fie acoperite din contul resurselor financiare respective, reprezintă o primă etapă a planului de dezvoltare care ar trebui să aducă sistemul de termoficare la un nivel eficient atât din punct de vedere economic cât şi din perspectivă tehnologică şi să genereze economii de costuri prin: pierderi mai mici de energie termică (prin instalarea punctelor termice individuale şi înlocuirea reţeţelor termice), eficientizarea costurilor (consum redus de electricitate şi costuri mai mici de întreţinere) şi modernizarea sistemului de termoficare (mai puţine întreruperi, mai puţine pierderi în reţea, etc.)

Aceste investiţii reprezintă un minim necesar pentru a asigura funcţionarea eficientă a sistemului de distribuţie a energiei termice din Chişinău şi în eventualitatea ratării suportului Băncii Mondiale, ele urmează a fi acoperite de noua întreprindere fie printr-un credit bancar la condiţii de piaţă, fie din resurse proprii, impactul asupra indicatorilor noii companii fiind major, datorită perioadei scurte în care urmează a fi implementate măsurile respective.

În vederea reducerii riscurilor menţionate, proiectul de lege propune anumite derogări de la prevederile Legii insolvabilităţii, astfel încât:

1. Transmiterea complexului patrimonial unic să fie efectuată până la începerea sezonului de încălzire (până la sfârşitul lunii octombrie 2014);
2. Complexul patrimonial unic să fie transmis către SA „CET-2”, care desfăşoară activităţi conexe cu cele ale SA „Termocom” şi ulterior, conform Legii cu privire la energia termică şi promovarea cogenerării nr. 92 din 29 mai 2014, ar asigura producerea, distribuţia şi furnizarea energiei termice. Totodată autorităţile administraţiei publice locale ale municipiului Chişinău vor avea dreptul de preemţiune cu achitarea preţului de vânzare-cumpărare;
3. Prin transmiterea complexului patrimonial unic să fie rezolvată problema datoriilor curente ale SA „Termocom”. În cazul încheierii contractului de vînzare-cumpărare de către SA „CET-2”, prin transmiterea complexului patrimonial unic va fi stinsă prin compensare creanţa SA „CET-2” în calitate de creditor al masei în mărime de aproximativ 1.850 mln. lei (inclusiv creanţa SA „CET-1”, ce va fi transmisă ca urmare a fuziunii, creanţa SA „Moldovagaz” etc.).

Ţinem să menţionăm că posibilitatea adoptării unor derogări este expres prevăzută de Legea insolvabilităţii, care în art. 123 alin. (2) lit. b) prevede că negocierile directe pot fi aplicate atunci când, în temeiul legii, pentru protecţia unor drepturi de exclusivitate, contractul de vânzare-cumpărare poate fi încheiat numai cu un anumit cumpărător.

De asemenea, având în vedere situaţia financiară complicată a SA „CET-2” se propune ca transmiterea complexului patrimonial unic să fie scutită de TVA, precum şi de taxa de stat şi de alte plăţi legate de autentificarea notarială şi înregistrarea contractului de vânzare-cumpărare. Impactul estimativ al acestei măsuri este de cca 390 mln. lei.

**Viceprim-ministru,**

**Ministrul Economiei Andrian CANDU**